Vrou verbeter Drew Barrymore se pruikrekordDrew Barrymore en Jimmy Fallon (Skermgreep uit die video) ŉ Vrou van Australië het ŉ Guinness-wêreldrekord ontvang vir die wêreld se breedste pruik. Kunstenaar Dani Reynolds is nou die rekordhouer met haar pruik van 2,58 meter breed. Die pruik, wat van valshare gemaak is, spog met twee yslike groot pienk strikke daarop. Volgens Guinness-wêreldrekords is die Reynolds geïnspireer deur Hollywood-aktrise Drew Barrymore wat met ŉ pruik van ongeveer 2,23 meter breed op die Tonight Show With Jimmy Fallon verskyn het (sien video onderaan die berig). Barrymore het ŉ rekord vir dié pruik ontvang, maar Reynolds wou dit oortref. Guinness het ŉ video van Reynolds op Instagram gedeel met ŉ pruik van 2,58 meter breed. ŉ Struktuur en ontwerp is gemaak van die pruik voor Reynolds ŉ plaaslike kunstenaar, Meg Wilson, betrek het om ŉ laag materiaal te maak, die valshare daaraan vas te werk en die twee groot strikke te maak. “Ek het nie ŉ agtergrond in strukturele ingenieurswese nie en ek weet ook nie hoe om groot rekwisiete te maak nie. Dit was nogal moeilik!” het Reynolds aan Guinness-wêreldrekords gesê. “Onthou dat Drew Barrymore ŉ groep New Yorkse rekwisiet- en kostuummakers tot haar beskikking gehad het om die pruik vir haar te maak. Al wat sy eintlik moes doen, is om dit te dra. Ek probeer eintlik net sê, ek en Meg het self hierdie gemaak.” Dani Reynolds met haar pruik (Foto: Guinness-wêreldrekords) Sy sê die grootste uitdaging was om seker te maak dat die pruik ŉ perfekte balans sou hê. Die twee het ongeveer twee maande lank spandeer om die pruik te maak. Al die materiaal het haar sowat AUD4 000 (byna R50 000) uit die sak gejaag. Die pruik is vir die eerste keer by die Studios: 2022-uitstalling by ACE-galery uitgestal. Dit is een van Adelaide se grootste galerye vir kontemporêre kuns. Die ondersteunende struktuur is gemaak van ŉ valhelm, PVC-pype, swembadwurms, kabelbinders en aluminiumstawe. Sosialemediagebruikers het die video baie geniet. “Dis een manier om sosiale distansiëring toe te pas!” skerts een persoon. “Dís waarheen almal se gesnyde hare heen gaan,” skryf nog iemand. “Wat ŉ tyd om te leef!” is nog iemand se kommentaar. A post shared by Guinness World Records (@guinnessworldrecords)